《华彦清登常州玄妙阁有诗因同韵》
元代·陈方

地接三吴口，人操众楚音。树迷晴漠漠，花乱夕森森。

碧是当时血，春非往日心。翻思当矢石，犹暇惜冠簪。

丞相戈如雪，将军志比金。仓皇惊破竹，踊跃念披襟。

壤堞仍存旧，高标独峙今。星河垂绮户，云雾出琪林。

鸟去苍茫阔，帆归迤逦深。诸天欣共赏，胜地肃同临。

突兀雄连栋，依微隔远岑。紫霄停广乐，白日閟层阴。

倒影何多美，空歌试一吟。悠悠江海兴，冉冉市尘侵。

作者简介：元京口人，字子贞，号孤蓬倦客。赴省试至吴，元帅王某招致宾席，因寓吴。晚主无锡华氏家塾。工诗。有《孤蓬倦客稿》。